Diari Oficial de la Generalitat Valenciana


Sumari del DOGV 9428, del 15-09-2022 (2022/8180)

ORDRE 15/2022, de 12 de setembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes per al foment del consum de productes ecològics en centres docents de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9428

Data del DOGV
:   15-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8180


Data del document
:   12-09-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

ORDRE 15/2022, de 12 de setembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes per al foment del consum de productes ecològics en centres docents de la Comunitat Valenciana. [2022/8180]  
El II Pla valencià de transició agroecològica 2021-2025, presentat per la Conselleria d'Agricultura, Desenvolupament Rural, Emergència Climàtica i Transició Ecològica a l'octubre de 2021, té com un dels seus dos grans reptes una alimentació saludable i sostenible.  
La producció ecològica ofereix una garantia certificada que els aliments han sigut produïts mitjançant tècniques respectuoses amb el medi ambient i amb la salut dels animals i plantes. Per tot això és prioritari fomentar l'ús de productes ecològics en els menús dels centres docents sostinguts amb fons públics, amb acciones concretes dins del mencionat Pla per a promoure l'alimentació saludable i de qualitat en menjadors escolars, mitjançant la incorporació de productes ecològics en l'alimentació de la població infantil, la qual cosa comporta paral·lelament l'impuls de les polítiques d'increment de la compra pública d'aliments ecològics i de proximitat.  
La present ordre té com a objectiu augmentar la presència d'aliments ecològics en els menús dels escolars de la Comunitat Valenciana, com a població més vulnerable alhora que de major projecció futura, fent costat a les empreses que ofereixen menús en aquests centres en la transició cap a l'ús d'ingredients certificats ecològicament en la confecció d'aquests menús, que possibilite que la població escolar dispose d'una alimentació més saludable i sostenible, complint amb la nova normativa que s'està treballant des de la Mesa Intersectorial.  
  
El Decret 84/2018, de 15 de juny, del Consell, de foment d'una alimentació saludable i sostenible en centres de la Generalitat, estableix que les empreses adjudicatàries de serveis de restauració col·lectiva vinculats amb les administracions públiques, han de proveir-se amb productes ecològics en un percentatge almenys d'un 3 % del total de les compres. Actualment s'està treballant en un nou Decret, en el qual es preveu augmentar la proporció obligatòria dels aliments ecològics en les dietes dels menjadors públics dependents de la Generalitat Valenciana, així com dels aliments procedents de productors de proximitat. Amb la finalitat de garantir no sols l'increment en la compra d'aliments ecològics de proximitat, sinó el seu ús efectiu en l'elaboració de menús, especialment els dirigits a escolars, a fi d'aconseguir el repte d'alimentació saludable i sostenible contemplat en el II Pla valencià de transició agroecològica 2021-2025 esmentat adés, en el sector més jove de la població de la Comunitat Valenciana, s'estima convenient l'adopció de la present mesura de suport a les empreses que presten els serveis de restauració en els centres docents sostinguts totalment o parcialment amb fons públics.  
  
Tot això d'acord amb les funcions que en matèria de foment de l'agricultura ecològica corresponen a la Direcció General de Desenvolupament Rural d'acord amb l'article 9 del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica aprovat pel Decret 176/2020, de 30 d'octubre, del Consell, en virtut de les competències que, entre altres, s'assignen en matèria d'agricultura i desenvolupament rural per l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions.  
La present ordre aprova un nou règim d'ajudes dirigit a les empreses que incorporen un determinat percentatge de productes ecològics en els seus menús escolars. Aquestes ajudes es financen amb fons propis de la Generalitat, que provenen de l'aprovació del projecte «Formació i desenvolupament sostenible en agricultura i ramaderia ecològica» dins dels Pressupostos Participatius de la Generalitat Valenciana de 2022. La corresponent línia pressupostària figura inclosa en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics, per al període 2021-2023, aprovat per Resolució de 16 de juny de 2021, segons la modificació que del dit Pla efectua la Resolució de 27 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica (DOGV 01.08.2022).  
En el present règim d'ajudes, és aplicable el Reglament (UE) núm. 1407/2013 de la Comissió de 18 de desembre de 2013, relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis, modificat pel Reglament (UE) 2020/972, de la Comissió de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga, i el Reglament (UE) núm. 651/2014 pel que fa a la seua pròrroga i els ajustos pertinents.  
  
D'acord amb l'article 160.2 b) de l a Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les persones titulars de les conselleries són els òrgans competents per a aprovar mitjançant ordre les oportunes bases reguladores de la concessió de subvencions. De conformitat amb aquest precepte, i tenint en compte l'objecte de les ajudes, la competència per a aprovar les bases reguladores correspon, en el present cas, a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica.  
Igualment, i de conformitat amb el que es disposa en l'article 165 del mateix cos legal, ha emés informe l'Advocacia General de la Generalitat i la Intervenció delegada de la Conselleria competent en matèria de desenvolupament rural.  
Les bases reguladores que s'aproven mitjançant la present Ordre, d'acord amb la disposició transitòria 3a de la Llei 39/2015, d'1 d'octubre, del procediment administratiu comú de les administracions públiques, han sigut tramitades atenent la naturalesa d'acte administratiu que per a tals bases establia la normativa vigent en el moment d'iniciar la seua tramitació, això és, l'article 160.2.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions en la seua redacció donada pel Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
Per tot això, a proposta de la persona titular de la direcció general competent en matèria de producció ecològica, de conformitat amb la Llei 38/2003, de 17 de novembre, general de subvencions i fent ús de les atribucions conferides per l'article 28 de la Llei 5/1983, de 30 de desembre, del Consell, així com el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
Primer. Aprovar les bases reguladores per a la concessió d'ajudes per al foment del consum de productes ecològics en centres docents sostinguts amb fons públics de la Comunitat Valenciana, recollides en l'annex de la present Ordre.  
Mitjançant la convocatòria corresponent es publicarà en el Diari Oficial de la Generalitat Valenciana el termini per a la presentació de les sol·licituds d'ajuda, la línia pressupostària i la dotació pressupostària assignada per a l'exercici 2022 i, si és el cas, 2023.  
  
Segon  
La present Ordre farà efecte des de l'endemà de la publicació en el Diari Oficial de la Generalitat Valenciana.  
  
Contra la present Ordre, que esgota la via administrativa, es podrà interposar un recurs potestatiu de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 12 de setembre de 2022  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
  
  
ANNEX  
Bases reguladores per a la concessió d'ajudes per al foment del consum de productes ecològics en centres docents de la Comunitat Valenciana.  
  
Primera. Objecte  
1. L'objecte de les presents bases és establir i regular el règim de les ajudes dirigides a les empreses que presten serveis de restauració als centres docents de la Comunitat Valenciana sostinguts amb fons públics, quan incorporen productes ecològics certificats en els menús escolars, que pertanguen almenys a aquests cinc grups: cereals, llegums, fruita fresca, hortalisses i productes d'origen animal.  
  
2. La finalitat de les ajudes és la de cobrir parcialment el cost de la introducció de tals productes en l'elaboració dels menús escolars, com a mesura d'incentivació al consum de productes ecològics en l'àmbit de la Comunitat Valenciana, en el marc del programa de la qualitat dels aliments regulat en el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament (CE) núm. 834/2007 del Consell.  
  
  
Segona. Beneficiaris i obligacions  
1. Podran ser beneficiàries de l'ajuda establida en la present ordre les empreses que presten serveis de restauració oferint menús en els centres docents sostinguts amb fons públics de la Comunitat Valenciana.  
  
2. Amb caràcter general, els beneficiaris de les ajudes hauran de complir amb les següents obligacions:  
a) Estar donat d'alta en el cens d'Activitats Econòmiques de la AEAT segons la seua activitat.  
b) Acreditar, amb anterioritat a dictar-se la proposta de resolució de concessió, trobar-se al corrent en el compliment de les seues obligacions tributàries i davant la Seguretat Social.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides i a les previstes en la legislació del Tribunal de Comptes, aportant la informació que li siga requerida en l'exercici d'aquestes actuacions. Així mateix, hauran de sotmetre's als controls sobre el terreny i a posteriori a realitzar per l'òrgan competent.  
  
d) Presentar certificat emés pel centre o centres escolars als quals el beneficiari ofereix menús, o el contracte d'adjudicació del servei de restauració signat per l'empresa amb els centres docents sostinguts amb fons públics. Aquest document es presentarà abans del 20 de novembre de l'anualitat de la convocatòria d'ajudes.  
e) Presentar còpia de la factura que els beneficiaris emeten als centres escolars amb indicació dels comensals per dia corresponent al mes d'octubre de l'any de la convocatòria. Aquest document es presentarà abans del 20 de novembre de l'anualitat de la convocatòria d'ajudes.  
  
f) No estar incursos en les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, general de subvencions.  
g) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud o obtenció d'altres ajudes per a la mateixa finalitat per altres administracions o ens públics, així com la modificació de les circumstàncies que hagueren fonamentat la concessió de la subvenció en els termes d'aquesta ordre. En el cas que la sol·licitud o concessió d'altres ajudes, o la modificació de les circumstàncies que hagueren motivat la concessió de l'ajuda, s'efectuen durant la tramitació de l'expedient, aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) Presentar, si és el cas, declaració responsable de les ajudes de minimis concedides al sol·licitant durant els dos exercicis fiscals anteriors i durant l'exercici fiscal en curs, amb indicació de l'import, organisme, data de concessió i règim d'ajudes en què s'empara, o, si és el cas, declaració de no haver-ne rebut cap.  
i) Acreditació mitjançant declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, a aquells empresaris, persones físiques o jurídiques, que sol·liciten subvencions o ajudes econòmiques de la Generalitat.  
j) Procedir al reintegrament dels fons percebuts quan siga procedent d'acord amb el que s'estableix en els articles 36, 37 i 40 de la Llei 38/2003, de 17 de novembre, general de subvencions.  
k) Atés que les empreses beneficiàries de la present ajuda poden prestar servei de restauració tant en centres docents sostinguts amb fons públics de la Comunitat Valenciana com no sostinguts amb fons propis, aquestes hauran de disposar de comptabilitat separada respecte de les activitats que se subvencionen.  
l) Qualsevol altra que corresponga legalment com a beneficiari de subvencions públiques.  
3. L'incompliment de les anteriors obligacions donaria lloc a l'exigència de les responsabilitats que corresponguen, d'acord amb la legislació vigent.  
  
Tercera. Quantia de les ajudes  
1. Es concedirà una ajuda a totes les empreses que incorporen en l'elaboració dels menús escolars un mínim del 20 % de productes ecològics en els grups d'aliments assenyalats en la base primera de la present ordre, calculat com la mitjana dels percentatges de producte ecològic per a cadascun dels grups esmentats, des del mes següent de la data de publicació de la convocatòria d'ajudes fins al mes de novembre d'aquest any, inclòs, sense perjudici de l'eventual prorrateig contemplat en la base huitena, per al cas que el crèdit de la convocatòria no resulte suficient per a atendre totes les sol·licituds que compleixen els requisits.  
  
2. L'import subvencionable serà el resultant de multiplicar per 3, la mitjana diària de comensals de cada empresa el mes d'octubre de l'any de la convocatòria d'ajudes, calculat sobre la base del nombre de dies lectius d'aquest mes, amb un import màxim de 15.000 euros per beneficiari.  
3. A aquelles empreses que augmenten el percentatge d'aliments ecològics en els seus menús fins al 30 % rebran el següent import addicional als esmentats en l'apartat 2 anterior:  
- Empreses amb una mitjana diària de més de 1.000 comensals el mes d'octubre: 5.000 ?.  
- Empreses amb una mitjana diària de fins a 1.000 comensals el mes d'octubre: 1.000 ?.  
4. El percentatge de producte ecològic es calcularà com a relació de pes (kg) de producte ecològic certificat respecte al pes (kg) del total de producte de cada categoria de les indicades en la base primera emprat en l'elaboració dels menús escolars, en els mesos compresos des del següent a la publicació de la convocatòria, i el mes de novembre de l'any de la dita convocatòria.  
  
Quarta. Òrgans competents en el procediment de concessió  
1. L'òrgan encarregat de l'ordenació i instrucció del procediment serà la Direcció General de Desenvolupament Rural, la qual durà a terme les actuacions a través del servei competent en matèria de producció ecològica. L'òrgan instructor realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
Assistirà a l'òrgan instructor un òrgan col·legiat que serà el responsable de realitzar l'estudi, valoració i consideració com a beneficiàries de les sol·licituds de subvenció.  
2. L'òrgan col·legiat es constituirà com a comissió de valoració i estarà integrat per:  
a) Presidència: La persona titular del Servei amb competències en matèria de producció ecològica.  
b) Vocals: Dues persones integrants d'aquest Servei, i exercirà les funcions de secretaria una d'elles. Es procurarà que en el nomenament o designació de les persones integrants de la comissió de valoració existisca una presència paritària de dones i homes en atenció al que es disposa en l'article 4 bis i article 10 de la Llei 9/2003, de 2 d'abril, de la Generalitat, per a la igualtat entre dones i homes. Aquests vocals seran designats per la Direcció General de Desenvolupament Rural.  
  
3. L'òrgan competent per a la resolució serà la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura.  
  
Cinquena. Sol·licitud i documentació a presentar  
1. Es publicarà en el Diari Oficial de la Generalitat Valenciana l'oportuna convocatòria o convocatòries corresponents d'acord amb el procediment i criteris fixats en aquestes bases reguladores.  
2. Les sol·licituds es presentaran a través del model normalitzat que es publicarà en la seu electrònica de la Generalitat, amb el termini i la forma que es determine en la corresponent convocatòria.  
3. Les sol·licituds de subvenció es dirigiran a la direcció general competent en matèria de producció ecològica. Respecte al termini per a la presentació de sol·licituds aquest no serà inferior a quinze dies hàbils a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana.  
4. A les sol·licituds s'adjuntarà la següent documentació:  
- Declaració responsable del percentatge de producte ecològic que, en relació amb cadascun dels grups assenyalats en la base primera, s'introduirà en els menús escolars que se servisquen des del mes següent al de la publicació de la convocatòria d'ajudes, fins al mes de novembre de l'any de la convocatòria, inclòs.  
- Còpia de l'alta en el cens d'Activitats Econòmiques de l'AEAT.  
- Acreditació de la identitat del sol·licitant, i si és el cas, de la representació que té el signant de la sol·licitud.  
- Declaració responsable de la no concurrència de cap de les circumstàncies previstes en els apartats 2 i 3 de l'article 13 de la Llei 38/2003, general de subvencions.  
- Modelo de domiciliació bancària emplenat i signat com cal. Si el document ha sigut presentat en anualitats anteriors, s'haurà d'indicar en la sol·licitud, assenyalant el número de compte en el qual se sol·licita cobrar l'ajuda.  
- Certificat d'estar al corrent en les obligacions tributàries i amb la Seguretat Social (llevat que s'haja autoritzat l'Administració per a la seua consulta en el formulari de sol·licitud).  
- Declaració responsable sobre altres ajudes rebudes per als mateixos costos subvencionables.  
5. Amb anterioritat al 20 de novembre de l'anualitat de la convocatòria d'ajudes haurà de presentar-se:  
- Certificat emés pel centre o centres escolars als quals el beneficiari ofereix menús, o el contracte d'adjudicació del servei de restauració signat per l'empresa amb els centres docents sostinguts amb fons públics.  
- Còpia de la factura que els beneficiaris emeten als centres escolars amb indicació dels comensals per dia corresponent al mes d'octubre de l'any de la convocatòria.  
6. Respecte de la presentació de les sol·licituds, i altra documentació requerida, caldrà ajustar-se al que s'estableix en els articles 14 i 28 de la Llei 39/2015, d'1 d'octubre, del procediment administratiu comú de les administracions públiques.  
7. La direcció general competent en matèria de producció ecològica podrà sol·licitar informació complementària quan s'estime convenient per a resoldre.  
8. Mitjançant la presentació de la sol·licitud el sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, i que queda a la disposició de la Generalitat per a la comprovació, el control i la inspecció posterior que s'estimen oportuns.  
  
Sisena. Procediment de concessió  
1. Les ajudes s'atorgaran als interessats que formulen la seua sol·licitud en termini i acrediten el degut compliment de tots els requisits, per la quantia que resulte del que s'estableix en la base tercera de la present resolució, fins al límit del crèdit disponible en la corresponent convocatòria.  
En el cas que, aplicant els criteris de la base tercera, no existira crèdit suficient per a atendre tota la despesa considerada subvencionable, es procediria al prorrateig del crèdit disponible entre els beneficiaris de manera proporcional a la quantia que haguera resultat de l'aplicació d'aquests criteris.  
De la resolució de concessió i pagament s'informarà per escrit a cada beneficiari de l'import previst de l'ajuda en equivalent de subvenció brut, així com del seu caràcter de minimis, fent referència expressa al Reglament 1407/2013, citant el seu títol i la referència de la seua publicació en el Diario Oficial de la Unión Europea [Reglament (UE) núm. 1407/2013 de la Comissió, de 18 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L352 de 24.12.2013)].  
2. El termini de màxim de resolució i notificació s'estableix en sis mesos, a comptar des de la data de l'inici del termini de presentació de sol·licituds. La falta de resolució en termini tindrà efectes desestimatoris en els termes previstos en l'article 25 de Llei 39/2015, d'1 d'octubre, del procediment administratiu comú de les administracions públiques, així com en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, i caldrà entendre que el silenci administratiu és desestimatori de la sol·licitud d'ajuda.  
3. La resolució serà motivada d'acord amb el que es preveu en la present ordre i contindrà la següent informació: la despesa subvencionable, la quantia de les ajudes concedides com a percentatge de la despesa subvencionable en equivalent de la subvenció bruta, així com el caràcter de minimis, fent referència expressa al títol i a la publicació del Reglament en el DOUE (Reglament (UE) núm. 1407/2013 de la Comissió, de 18 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, modificat pel Reglament (UE) 2020/972 de la Comissió, de 2 de juliol de 2020, pel qual es modifica el Reglament (UE) núm. 1407/2013 pel que fa a la seua pròrroga).  
4. En el supòsit que les sol·licituds no complisquen els requisits exigits o la documentació presentada no siga la preceptiva es requerirà per escrit als sol·licitants perquè en un termini de 10 dies procedisca a esmenar o acompanyar la documentació d'acord amb el que s'ha requerit, amb indicació expressa que si així no ho fera se li tindria per desistit en la seua sol·licitud de subvenció, prèvia resolució, d'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques.  
5. L'òrgan instructor pot requerir al sol·licitant informació més ampliada, i efectuar les actuacions que considere necessàries per a la determinació i comprovació de dades, tot això a l'efecte d'una adequada tramitació del procediment fins a la seua resolució.  
6. L'òrgan instructor una vegada comprovat que les sol·licituds acrediten els requisits dels apartats anteriors elaborarà la proposta de resolució a la vista de l'expedient i de l'informe emés per la Comissió de Valoració, i es remetrà la proposta a l'òrgan competent per a la seua resolució.  
  
Setena. Modificació de la resolució, reintegrament i sancions.  
1. Qualsevol alteració de les condicions tingudes en compte per a la concessió de la subvenció així com l'obtenció d'altres subvencions i ajudes concedides per qualsevol altra entitat pública o privada, haurà de ser notificada i justificada per escrit a la direcció general amb competència en matèria de producció ecològica, i podrà donar lloc a la modificació de la resolució de concessió de la subvenció, sempre que se salvaguarden els requisits mínims establits en el present ordre i la finalitat per a la qual es va concedir l'ajuda.  
2. A aquest efecte, la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura, dictarà l'oportuna resolució de liquidació en la qual es reajustaran els imports de la subvenció concedida sobre la nova base, i s'iniciarà, si escau, el procediment de reintegrament previst en els articles 36 i 37 de la Llei 38/2003, de 17 de novembre, general de subvencions, així com en el títol X capítol III de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. Sense perjudici del que es disposa en els apartats anteriors, quan els fets puguen ser constitutius d'infracció administrativa s'iniciarà el corresponent procediment sancionador, segons el que es preveu en el títol IV de la Llei 38/2003, de 17 de novembre, general de subvencions en els seus preceptes bàsics, així com en el títol X capítol IV de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Huitena. Justificació i pagament de l'ajuda  
1. A fi de procedir al pagament de la subvenció, l'òrgan instructor comprovarà prèviament l'adequada justificació de la subvenció concedida, així com la realització de l'activitat subvencionada i el compliment de totes les obligacions que es deriven de l'aplicació de la present ordre.  
  
La realització de l'activitat subvencionada s'acreditarà mitjançant la presentació de la següent documentació, abans de la data que s'indique en la corresponent convocatòria d'ajudes:  
a) Certificat emés pel representant legal de l'entitat beneficiària en el qual faça constar, respecte al mes següent de la data de publicació de la convocatòria d'ajudes fins al mes de novembre de l'any en què s'efectue aquesta:  
- Una memòria d'actuació justificativa del compliment de les condicions imposades en la concessió de la subvenció que incloga la totalitat dels productes alimentosos utilitzats per a l'elaboració dels menús dels mesos assenyalats en l'apartat 1 de la base tercera, amb relació i identificació de les factures corresponents a tots ells, desglossant les corresponents als productes ecològics certificats i els restants productes que es fan servir en els menús. Les factures hauran de posar-se a la disposició de l'òrgan concedent en el cas que els siga requerida la seua presentació.  
- El percentatge de producte ecològic certificat que es fa servir, per grup de producte indicat en la base primera.  
b) Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament. En cas que la subvenció s'atorgue conformement amb un pressupost estimat, s'indicaran les desviacions esdevingudes. Aquesta relació es presentarà a manera de compte justificatiu on es reflectisca el total de pes (kg) de producte d'aquestes factures, i el percentatge de producte ecològic certificat calculat segons el que s'estableix en l'apartat 4 de la base tercera.  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Si és el cas, carta de pagament de reintegrament en el supòsit de romanents no aplicats, així com dels interessos derivats d'aquests.  
e) Calendari dels menús diaris dels mesos assenyalats en l'apartat 1 de la base tercera oferits en els centres docents sostinguts amb fons públics, amb la indicació de l'ús de productes ecològics certificats en la composició dels menús.  
f) Certificat de conformitat emés per l'entitat de control i certificació ecològica, dels proveïdors dels quals es presenten factures de producte ecològic.  
g) Addicionalment, l'òrgan gestor comprovarà el 5 % de les sol·licituds concedides, la totalitat tant dels justificants de compra i com dels justificants de pagament dels productes ecològics utilitzats per a justificar l'ajuda.  
  
2. A proposta de l'òrgan instructor, l'òrgan competent per a la resolució resoldrà sobre els pagaments totals de l'ajuda.  
3. D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud de pagament de l'ajuda comporta l'autorització a l'òrgan gestor del procediment per a obtindre directament les dades d'identitat del sol·licitant o, si és el cas, del seu representant legal i d'estar al corrent amb el compliment de les seues obligacions tributàries i davant la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i quedarà obligat a aportar els documents acreditatius corresponents. La absència d'oposició expressa per part de l'interessat presumeix la seua autorització per a efectuar la consulta o obtenció de la informació esmentada.  
  
  
Novena. Controls i seguiment  
1. La direcció general competent en matèria de producció ecològica establirà els mecanismes de control precisos per a assegurar el compliment de la finalitat per a la qual les subvencions són concedides, els quals són els reflectits en l'apartat següent.  
2. A més dels controls administratius, de les sol·licituds d'ajuda i pagament, que tindran per objecte comprovar l'efectiu compliment del que es preveu en les presents bases i normativa aplicable, haurà de comprovar-se:  
a) L'existència de documents comptables o d'un altre tipus, en poder dels organismes o les empreses que duguen a terme les actuacions objecte d'ajuda, que justifiquen els pagaments realitzats pel beneficiari.  
b) La veracitat de la documentació acreditativa del contingut de les declaracions responsables presentades pel sol·licitant al llarg del procediment de sol·licitud de l'ajuda i de sol·licitud de pagament.  
c) La conformitat de la destinació efectiva o prevista de les actuacions amb la descripció efectuada en la sol·licitud d'ajuda.  
d) La conformitat de l'execució de les actuacions objecte de finançament públic amb la normativa vigent.  
e) El compliment dels compromisos i obligacions derivats de la concessió d'ajuda.  
3. La comprovació administrativa de la justificació documental de la subvenció es farà mitjançant la revisió de la documentació preceptiva per al pagament així previst en aquestes bases i en la convocatòria. La comprovació material s'emportarà cap en els termes establits en el pla de control que s'elaborarà a aquest efecte per la direcció general competent en matèria de producció ecològica en els termes establits en l'article 169.3 de la Llei 1/2015. El control podrà consistir no sols en la verificació del compliment dels requisits i obligacions específiques establides en les bases reguladores i en la convocatòria, sinó també en visites a la seu de les entitats beneficiàries a l'efecte de verificar l'execució de la finalitat i fins i tot a l'examen dels seus registres comptables, comptes o estats financers, i la documentació que els done suport.  
  
4. A l'efecte de control de les ajudes concedides es portarà un registre detallat de les ajudes de minimis individuals que haurà de mantindre's durant deu exercicis fiscals a partir de la data de concessió de l'ajuda.  
  
Desena. Concurrència i compatibilitat amb altres subvencions  
1. Les ajudes de minimis no s'acumularan amb cap ajuda estatal en relació amb els mateixos costos subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptada per la Comissió.  
2. Així mateix l'import total de les ajudes de minimis acollides al Reglament (UE) núm. 1407/2013, concedides a una única empresa no dedicada a la producció primària de productes agrícoles no excedirà els 200.000 euros durant qualsevol període de tres exercicis fiscals. Si una empresa opera tant en el sector de la producció primària de productes agrícoles com en el de la pesca i l'aqüicultura, les ajudes de minimis concedides a les activitats en el sector de la producció agrícola en virtut del Reglament (UE) núm. 1407/2013 podran acumular-se amb les ajudes de minimis per a les activitats d'aquest últim sector de conformitat amb el Reglament (UE) núm. 717/2014 de la Comissió de 27 de juny de 2014, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector de la pesca i de l'aqüicultura, fins al límit màxim fixat en aquest Reglament, a condició que el centre gestor de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides conformement amb el Reglament (UE) núm. 717/2014.  
3. El que es disposa s'entén sense perjudici de les modificacions als límits de l'import acumulat que puga establir la normativa comunitària europea, els quals seran aplicables directament.  
4. Les ajudes podran acumular-se amb altres ajudes de minimis concedides conformement al Reglament (UE) núm. 360/2012 de la Comissió de 25 d'abril de 2012, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten serveis d'interés econòmic general, fins al límit màxim establit en aquest últim Reglament. Al seu torn, podran acumular-se amb altres ajudes de minimis concedides conformement amb uns altres reglaments de minimis fins al límit màxim pertinent que s'estableix en l'article 3, apartat 2, d'aquest Reglament 1407/2013 (200.000 euros en tres exercicis fiscals).  
  
Onzena. Normativa aplicable  
Les ajudes regulades en la present ordre es regiran, a més de pel que es disposa en aquesta, pel que s'estableix en la normativa comunitària aplicable, i que bàsicament està constituïda, en aquest cas, pels següents cossos normatius:  
1. Pel Reglament (UE) núm. 1407/2013 de la Comissió de 18 de desembre relatiu a l'aplicació dels articles 107 i 108 de Tractat de Funcionament de la Unió Europea a les ajudes de minimis (DOUE L 352 de 24.12.2013), modificat pel Reglament (UE) 2020/972, de la Comissió de 2 de juliol (DOUE L 215/3 de 07.07.2020), amb excepció de:  
  
a) les ajudes concedides a les empreses que operen en els sectors de la pesca i l'aqüicultura, regulats pel Reglament (UE) núm. 1379/2013, del Parlament Europeu i del Consell, d'11 de desembre de 2013 pel qual s'estableix l'organització comuna de mercats en el sector dels productes de la pesca i l'aqüicultura, es modifiquen els Reglaments (CE) núm. 1184/2006 i (CE) núm. 1224/2009 del Consell i es deroga el Reglament (CE) núm. 104/2000 del Consell;  
b) les ajudes concedides a les empreses dedicades a la producció primària de productes agrícoles;  
c) les ajudes concedides a les empreses que operen en el sector de la transformació i comercialització de productes agrícoles, en els casos següents:  
1) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades,  
2) quan l'ajuda estiga supeditada al fet que una part o la totalitat d'aquesta es repercutisca als productors primaris;  
d) les ajudes a activitats relacionades amb l'exportació a tercers països o Estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora;  
  
e) les ajudes condicionades a la utilització de productes nacionals en lloc d'importats.  
2. Per la Llei 38/2003, de 17 de novembre, general de subvencions i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
3. Per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Dotzena. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal, i caldrà complir amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es disposa en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Conselleria competent en matèria d'agricultura (http://www.agroambient.gva.es/es/registre-de-tractaments). En concret, la informació bàsica del tractament s'indicarà en la corresponent convocatòria d'ajudes.  
4. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los de les següents circumstàncies:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
- Del dret d'oposició que l'assisteix al fet que l'Administració tracte les seues dades, i en aquest cas, haurà de comunicar aquesta oposició a l'Administració als efectes oportuns.  
  
Tretzena. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar en els termes establits en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els límits establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment per aquesta de les obligacions establides en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, amb advertiment i audiència previs a l'interessat, la imposició de multes coercitives en els termes establits en l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
5. La direcció general competent en matèria de producció ecològica col·laborarà i promourà l'adequada publicació en un lloc web global dedicat a les ajudes estatals a nivell nacional o regional.  
6. A les subvencions que es convoquen o concedisquen els serà aplicable el que es disposa en els articles 18 i 20 de la Llei 38/2003, de 17 de novembre, en matèria de publicitat i transparència.